17.4.2018 07:56 | Trenčania tuho bojovali. V oboch domácich dueloch s Banskou Bystricou vyrovnali skóre a poslali zápasy do predĺžení či samostatných nájazdov. Vytúžený krok k výhre však neurobili.
Čítajte viac:
Komentár: Banská Bystrica pohrozila Trenčínu šachom >>
Hokejisti Dukly chcú napraviť chyby a vyhrať v Banskej Bystrici tretí finálový duel
"Bohužiaľ, znova sme mali šancu na víťazstvo, chýbal nám posledný krôčik. Dúfam, že sa v ďalších zápasoch prikloní 'šťastíčko' aj na našu stranu. Bolo to o detailoch a chybách. Banská Bystrica dokáže každé zaváhanie využiť. Treba ísť výhre viac oproti," hovoril kapitán Dukly Branko Radivojevič, ktorý si nemyslí, že musí dávať spoluhráčom motivačný predslov, aby ich za finálového stavu 0:2 nabudil.
RADŠEJ O ZLATÝ GÓL
"Všetci si uvedomujú, v akej sme situácii. Každý sa musí teraz vyrovnať so všetkým sám a najbližšie dva dni v prvom rade dobre zregenerovať. Verím, že vyrovnané zápasy odohráme aj u nich. Urobíme všetko, aby sme vyhrali už tretí a vrátili sa do série. Tomuto mužstvu dôverujem. Chceme sa vrátiť späť do Trenčína," pokračoval skúsený 37-ročný útočník.
Dodal, že finálové zápasy by sa mali rozhodovať zlatým gólom v predĺžení a nie v samostatných nájazdoch. "Formát štyroch proti štyrom na desať minút v takejto fáze play-off sa hrá tuším len na Slovensku. Neviem, kto to vymyslel.
Myslím si, že keby sa hralo o zlatý gól, ľuďom by sa to viac páčilo a ukázala by sa reálna sila tímov," povedal líder Dukly, bývalý dlhoročný slovenský reprezentant, držiteľ dvoch medailí zo svetových šampionátov (bronz z MS 2003 a striebro z MS 2012). Oba šampionáty sa hrali v Helsinkách.
TEPLO NA ŠTADIÓNE
Výborné momenty s horšími striedal na úvod série brankár Trenčína Michal Valent. V prvom stretnutí dostal "lacný" gól v predĺžení, v druhom zasa neudržal puk pred druhým presným zásahom Banskej Bystrice, čo bez problémov využil na strelu do prázdnej bránky Cason Hohmann. Brankár Dukly však zaváhanie napravil viacerými výbornými zákrokmi v predĺžení.
"Je to škoda, v niektorých momentoch sme boli lepší tím ako Banská Bystrica. Pri druhom góle som zbytočne vybehol z bránky a neudržal puk, čo ma mrzelo.
V predĺžení som chcel víťazstvo strhnúť na našu stranu a napraviť horšie momenty. Nebolo to jednoduché, lebo na štadióne panovalo teplo. Chytil som sa v predĺžení, ale v nájazdoch to Asselin spravil skvele," vravel 32-ročný Martinčan v službách Dukly Trenčín.
"Zápasy boli vyrovnané. Banská Bystrica videla, že sme jej vyrovnaným súperom. Rozhodujú detaily. Verím, že napravíme chyby a zvládneme už najbližší duel," dodala aktuálna brankárska jednotka Dukly Trenčín.
89,87 %
Takú úspešnosť zásahov má trenčiansky brankár Michal Valent po úvodných dvoch finálových dueloch. Jeho náprotivok Ján Lukáš má 91,18 %.